2de atleet uit Spele weens opkikkers | Netwerk24
03 Augustus 2021 12:36
Benik Abramyan Foto: Wêreldatletiek
Die 36-jarige Abramyan kon gevolglik nie meer Dinsdag aantree vir die kwalifiseringsronde van die gewigstoot-nommer nie.
Volgens die Internasionale Toetsagentskap (ITA) is Abramyan, wat ook in 2016 aan die Spele in Rio de Janeiro deelgeneem het, positief getoets vir steroïede.
Hy mag egter vra dat sy "B-monster" ook getoets word.
Abramyan is die Georgiese rekordhouer met 'n beste afstand van 21,11 m.
Hy is die tweede atleet wat in dié Spele positief vir opkikkers getoets is. Die eerste een is die Nigeriese naelloper en verspring-silwermedaljewenner in die 2008-Spele in Beijing, Blessing Okagbare. Sy is die naweek positief getoets vir 'n menslike groeihormoon. – Reuters; Insidethegames.biz